เอกสารแนบ 3 : อื่นๆ

เอกสารแนบ 3.1 : รายงานการกำกับดูแลกิจการ

รายงานของคณะกรรมการตรวจสอบ

คณะกรรมการบริษัท ไทยวาโก้ จำกัด (มหาชน) ได้มีมติแต่งตั้งคณะกรรมการตรวจสอบ เมื่อวันที่
11 พฤษภาคม 2549 ซึ่งประกอบด้วยกรรมการอิสระ 3 ท่าน มีวาระการดำรงตำแหน่ง 1 ปี ในปี
2549 คณะกรรมการตรวจสอบได้ดำเนินงานตามที่ได้รับมอบหมาย สรุปได้ดังนี้

1.  ประชุมร่วมกับสำนักงานตรวจสอบภายในเป็นประจำทุกเดือน รวม 12 ครั้ง
    เพื่อพิจารณาอนุมัติแผนงานตรวจสอบประจำปี
    ติดตามการปฏิบัติงานของสำนักงานตรวจสอบภายใน
    รับทราบผลการตรวจสอบตลอดจนความคืบหน้าการปรับปรุงแก้ไข
    และให้คำแนะนำเพิ่มเติมเพื่อพัฒนาระบบงานต่างๆ
    ให้มีประสิทธิภาพและมีระบบการควบคุมภายในที่ดี

2.  พิจารณาและเสนอแต่งตั้งผู้สอบบัญชีจาก บริษัท ดีลอยท์ ทู้ช โธมัทสุ ไชยยศ สอบบัญชี จำกัด
    และค่าตอบแทนผู้สอบบัญชีสำหรับปี 2550

3.  สอบทานงบการเงินรายไตรมาสและงบการเงินประจำปีของบริษัท และงบการเงินรวม
    เพื่อให้มีความถูกต้อง เชื่อถือได้
    มีการเปิดเผยข้อมูลอย่างเพียงพอและเป็นไปตามมาตรฐานการบัญชี
    โดยเชิญผู้สอบบัญชีรับอนุญาตและฝ่ายบริหารมาประชุมร่วมกันทุกครั้งที่มีการสอบทานทางการเงิน
    และนำเสนอรายงานของคณะกรรมการตรวจสอบต่อคณะกรรมการบริษัท

4.  ติดตามความคืบหน้าในการบริหารความเสี่ยงของคณะกรรมการบริหารจัดการความเสี่ยง
    เพื่อให้มีการบริหารจัดการอย่างเป็นระบบและต่อเนื่อง
    ให้คำแนะนำการจัดลำดับความสำคัญในการดำเนินการบริหารจัดการความเสี่ยง
    โดยมีกรรมการตรวจสอบ 1 ท่านเป็นที่ปรึกษาในคณะกรรมการบริหารจัดการความเสี่ยง

5.  พิจารณาการทำรายการที่เกี่ยวโยงกันของบริษัท
    ทั้งประเภทรายการเช่าหรือให้เช่าอสังหาริมทรัพย์ระยะสั้น การให้ความช่วยเหลือทางการเงิน
    ให้มีการเปิดเผยข้อมูลและเป็นไปตามประกาศคณะกรรมการตลาดหลักทรัพย์แห่งประเทศไทย

6.  จัดให้มีการติดตามและรายงานการลงทุนในบริษัทต่างๆ และผลตอบแทน เป็นรายไตรมาส
    ตลอดจนให้ข้อคิดเห็นตามสมควร

คณะกรรมการตรวจสอบไม่พบสิ่งผิดปกติใด ๆ ที่เป็นสาระสำคัญ
ตลอดจนไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์แห่งประเทศไทย

อรดี รุ่งเรืองโรจน์

(นางอรดี รุ่งเรืองโรจน์)

  ประธานคณะกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท เป็นผู้รับผิดชอบต่องบการเงินของบริษัท ไทยวาโก้ จำกัด (มหาชน)
และบริษัทย่อย ซึ่งจัดทำขึ้นตามมาตรฐานการบัญชีที่รับรองทั่วไปในประเทศไทย
โดยได้มีการพิจารณาเลือกใช้นโยบายบัญชีที่เหมาะสม ถือปฏิบัติอย่างสม่ำเสมอ
และบันทึกบัญชีด้วยความระมัดระวัง
ประกอบกับใช้ดุลยพินิจในการประมาณการอย่างรอบคอบในการจัดทำงบการเงิน
รวมทั้งมีการเปิดเผยข้อมูลที่สำคัญเพิ่มเติมอย่างเพียงพอในหมายเหตุประกอบงบการเงิน
เพื่อให้สะท้อนผลการดำเนินงานที่แท้จริงของบริษัทฯ

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระและไม่เป็นผู้บริหาร เป็นผู้สอบทานเพื่อให้ความเชื่อมั่นว่า
บริษัทฯ ได้แสดงรายงานทางการเงินที่เป็นจริงสมเหตุสมผล
รวมทั้งได้มีการประเมินระบบการควบคุมภายในให้มีประสิทธิผล
เพื่อให้เกิดความมั่นใจได้ว่ามีการบันทึกข้อมูลทางบัญชีถูกต้อง ครบถ้วน อย่างเพียงพอ ทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ซึ่งแสดงไว้ในรายงานประจำปีและแบบแสดงรายการข้อมูลประจำปี (แบบ 56-1) นี้แล้ว

จากโครงสร้างการบริหารและระบบการควบคุมภายในที่มีประสิทธิภาพ
และผลการตรวจสอบของผู้สอบบัญชีรับอนุญาต ทำให้คณะกรรมการบริษัทมั่นใจได้อย่างมีเหตุผลว่า
งบการเงินของบริษัท ไทยวาโก้ จำกัด (มหาชน) และบริษัทย่อย ณ วันที่ 31 ธันวาคม 2549
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญแล้ว

ในนามคณะกรรมการบริษัทฯ

มนู ลีลานุวัฒน์

( นายมนู ลีลานุวัฒน์ )

ประธานกรรมการ

บริษัท ไทยวาโก้ จำกัด (มหาชน)

เอกสารแนบ 3.3 : ความรับผิดชอบต่อสังคมและสิ่งแวดล้อม

บริษัทฯ ได้ตระหนักถึงบทบาทหน้าที่และความรับผิดชอบต่อสังคม ชุมชน และการพิทักษ์สิ่งแวดล้อม
ในฐานะที่เป็นองค์กรหนึ่งในสังคม
โดยยึดมั่นนโยบายการมีส่วนร่วมสนับสนุนกิจกรรมทางสังคมและสาธารณประโยชน์ต่างๆ
เพื่อสร้างสรรค์ พัฒนาสังคมและประเทศชาติมาโดยสม่ำเสมอ

อนุรักษ์พลังงานเพื่อชาติ

• บริษัทฯ ให้ความสำคัญต่อกระบวนการบริหารต้นทุนพลังงานในการผลิตอย่างมีประสิทธิภาพ
และมุ่งเน้นตอบสนองนโยบายการประหยัดพลังงานของภาครัฐ
โดยนำการอนุรักษ์พลังงานแบบมีส่วนร่วมมาพัฒนาระบบการจัดการพลังงานในองค์กรตั้งแต่ปี 2546
เป็นต้นมา มีการรณรงค์และกระตุ้นจิตสำนึกการประหยัดพลังงานอย่างต่อเนื่อง
โดยเฉพาะพลังงานไฟฟ้าของระบบปรับอากาศและแสงสว่าง จัดอบรมให้ความรู้แก่พนักงาน จัดบอร์ด
และจัดนิทรรศการผลงานการประหยัดพลังงาน ซึ่งเป็นผลให้บริษัทฯ
สามารถลดจำนวนหน่วยการใช้พลังงานไฟฟ้าลงได้ ปีละ 260,000 หน่วย

• บริษัทฯ ได้รับเกียรติเป็นบริษัทตัวอย่างในการอนุรักษ์พลังงานยุคใหม่ด้วยการมีส่วนร่วม
เผยแพร่ข้อมูลในวารสาร “รักษ์พลังงาน” ของกรมพัฒนาพลังงานทดแทนและอนุรักษ์พลังงาน
กระทรวงพลังงาน ฉบับที่ 27 เดือนพฤษภาคม 2549

การป้องกันปัญหายาเสพติด

บริษัทฯ ได้ตอบสนองนโยบายของรัฐบาลในการป้องกันและแก้ไขปัญหายาเสพติดในสถานประกอบการ
ตามประกาศสำนักนายกรัฐมนตรีว่าด้วยการป้องกันและปราบปรามยาเสพติด พ.ศ.2543
โดยจัดทำประกาศนโยบายจัดอบรมให้ความรู้เกี่ยวกับโทษและภัยยาเสพติด จัดบอร์ดส่งเสริมความรู้
แข่งขันกีฬา และจัดดนตรีต้านยาเสพติด รวมถึงการสุ่มตรวจหาสารเสพติดในปัสสาวะของพนักงาน
และได้รับเกียรติบัตรโรงงานสีขาวปลอดยาเสพติด จากอธิบดีกรมสวัสดิการและคุ้มครองแรงงาน
เมื่อวันที่ 21 สิงหาคม 2545

ความปลอดภัย

พนักงานทุกคน คือทรัพยากรที่มีคุณค่าและมีความสำคัญยิ่งต่อบริษัท บริษัทฯ
จึงมีนโยบายที่ชัดเจนด้านความปลอดภัย อาชีวอนามัย และสภาพแวดล้อมในการทำงาน
แต่งตั้งคณะกรรมการความปลอดภัยฯ
เพื่อดูแลรับผิดชอบในการปรับปรุงสภาพแวดล้อมและวิธีการทำงานอย่างปลอดภัย
อบรมการดับเพลิงเบื้องต้นและซ้อมอพยพหนีไฟ จัดทำแผนดับเพลิง การปฐมพยาบาลเบื้องต้น
เพื่อให้พนักงานเกิดความรู้ความเข้าใจและมีแนวทางการปฏิบัติที่ถูกต้องและมีแบบแผน

ด้านสิ่งแวดล้อม

-   บริษัทฯ มุ่งเน้นพัฒนาคุณภาพชีวิตการทำงาน ของพนักงานให้ดีขึ้นอย่างต่อเนื่อง
    รวมถึงการปลูกจิตสำนึกที่ดีต่อการรักษาสิ่งแวดล้อม จัดให้พนักงานได้ทำงานในสภาพแวดล้อมที่ดี
    ถูกสุขลักษณะ เข้าร่วมโครงการ “โรงงานน่าอยู่ร่วมใจเฉลิมพระเกียรติ
    เนื่องในวโรกาสพระบาทสมเด็จพระเจ้าอยู่หัวทรงครองราชย์ครบ 60 ปี”
    เพื่อร่วมถวายความจงรักภักดีและสำนึกในพระมหากรุณาธิคุณที่ทรงมีต่อปวงชนชาวไทยด้านการพัฒนาอุตสาหกรรม

-   บริษัทฯ
    ตระหนักถึงการผลิตสินค้าชุดชั้นในที่มีความปลอดภัยต่อผู้บริโภคและเป็นมิตรต่อสิ่งแวดล้อม
    จึงใช้ผลิตภัณฑ์สิ่งทอที่ผ่านเกณฑ์ทดสอบความเป็นกรด - ด่าง ปริมาณ formaldehyde
    ปริมาณสารโลหะหนักตกค้าง ตามมาตรฐาน “ Oeko-Tex Standard 100 (Class 2) ”
    และ ได้รับฉลาก “ Oeko-Tex label ” เพื่อรับรองว่าเป็น “ชุดชั้นในปลอดสารพิษ” จาก
    CERTIFICATION BODY HOHENSTIEN INSTITUTES THAILAND เป็นปีที่ 2

การว่าจ้างผู้พิการ

บริษัทฯ มีนโยบายว่าจ้างผู้พิการเข้าทำงานในตำแหน่งที่เหมาะสม
เพื่อร่วมส่งเสริมอาชีพแก่ผู้ที่มีความบกพร่องทางร่างกาย ให้สามารถประกอบอาชีพ พึ่งพาตนเอง
และสามารถอยู่ร่วมกับผู้อื่นในสังคมได้อย่างมีความสุข

อนุรักษ์วัฒนธรรมประเพณีไทย

บริษัทฯ ได้ให้ความสำคัญกับการสืบสานและจรรโลงศิลปวัฒนธรรมและประเพณีอันดีงามของไทย
และได้ยึดถือปฏิบัติร่วมกับชุมชนต่าง ๆ สืบเนื่องมาจนปัจจุบัน อาทิเช่น
แห่เทียนพรรษาในวันเข้าพรรษา เวียนเทียนในวันมาฆบูชาและวันวิสาขบูชา
จัดขบวนแห่และสรงน้ำพระพุทธรูป ปล่อยนก ปล่อยปลา
รดน้ำขอพรจากผู้บริหารเพื่อความเป็นสิริมงคล รวมถึงรณรงค์การแต่งกายโดยใช้ผ้าไทย ชุดไทย
ผ้าพื้นเมือง ในเทศกาลสงกรานต์

การทำนุบำรุงพระพุทธศาสนา

ด้วยพระพุทธศาสนาเป็นศาสนาประจำชาติไทยและเป็นเอกลักษณ์อันล้ำค่าที่ทั่วโลกยอมรับ บริษัทฯ
จึงได้ยึดถือปฏิบัติตามพุทธประเพณีอันดีงาม เพื่อทำนุบำรุงพระพุทธศาสนาให้มีความสถิตสถาพรสืบไป
ดังเช่น

• ทำบุญตักบาตรในโอกาสสำคัญ เช่น วันขึ้นปีใหม่ วันมูลนิธิดร.เทียม โชควัฒนา
และวันครบรอบการก่อตั้งบริษัทฯ

• เป็นเจ้าภาพทอดกฐิน และทอดผ้าป่ามหากุศลเพื่อทำนุบำรุงพระพุทธศาสนา

การศึกษา

• บริษัทฯ เปิดโอกาสให้นักศึกษาจากสถาบันต่างๆ เข้ารับการฝึกงานในหลายสาขาวิชา
รวมทั้งการเข้าร่วมโครงการสหกิจศึกษา (Co-operation Education) กับสถาบันอุดมศึกษา
ทั้งนี้ เพื่อให้นักศึกษาได้เรียนรู้ และมีประสบการณ์จากการทำงานจริงในสถานประกอบการ
ได้ใช้เทคโนโลยีและเรียนรู้ระบบการจัดการสมัยใหม่
สามารถที่จะปรับตัวและพัฒนาตนเองให้มีคุณภาพและพร้อมที่จะทำงานเมื่อสำเร็จการศึกษา

• ให้คณะอาจารย์และนักศึกษาสาขาผ้าและเครื่องแต่งกายจากสถาบันการศึกษาและองค์กรของรัฐ
เข้าเยี่ยมชมกระบวนการผลิตชุดชั้นในด้วยเทคโนโลยีสมัยใหม่
เพื่อการพัฒนาศักยภาพและเสริมประสบการณ์ให้แก่คณะผู้เข้าชม
อีกทั้งยังได้แลกเปลี่ยนความรู้กับสถาบันการศึกษาเกี่ยวกับความต้องการบุคลากร ทักษะ
และเทคโนโลยีที่เป็นที่ต้องการของภาคเอกชนด้วย

• ให้การสนับสนุนด้านการศึกษาแก่ผู้ที่ขาดโอกาสทางสังคม
และส่งเสริมการพัฒนาบุคลากรในองค์กรต่างๆ
เพื่อเพิ่มพูนความรู้ทางวิชาการและเกื้อกูลประโยชน์นั้นกลับคืนสู่สังคม อาทิ
สนับสนุนการสร้างห้องสมุดโรงเรียนพิพิธภัณฑ์การศึกษาโรงเรียนอนุบาลยะลา
สนับสนุนการจัดพิมพ์หนังสืออักษรเบรลล์ และหนังสือเสียง
เพื่อเปิดโลกกว้างให้ผู้พิการทางสายตาผ่านศูนย์เทคโนโลยีการศึกษาเพื่อคนตาบอด
สนับสนุนการจัดพิมพ์หนังสือ “ราชสกุลจักรีวงศ์และราชสกุลสมเด็จพระเจ้าตากสินมหาราช”
เพื่อนำรายได้สมทบทุนซื้ออุปกรณ์การเรียนการสอน
ของศูนย์การศึกษานอกโรงเรียนชุมชนชาวไทยภูเขาเผ่ากระเหรี่ยง

-   สนับสนุนทุนและกิจกรรมเพื่อการศึกษาแก่นักศึกษามหาวิทยาลัยมหิดล มหาวิทยาลัยธรรมศาสตร์
    มหาวิทยาลัยเกษตรศาสตร์ จุฬาลงกรณ์มหาวิทยาลัย
    และทุนการศึกษาแก่นักเรียนของมูลนิธิร่วมจิตต์น้อมเกล้า ฯ เพื่อเยาวชนในพระบรมราชินูปถัมภ์

-   มอบทุนการศึกษาแก่พนักงานของบริษัทด้านการออกแบบที่สถาบันบุนกะ แฟชั่น จำนวน 3 ทุน
    ทุนศึกษาต่อระดับปริญญาโท มหาวิทยาลัยบูรพา จำนวน 5 ทุน
    รวมทั้งมอบทุนการศึกษาแก่บุตรของพนักงานระดับประถมศึกษาและมัธยมศึกษา ปีละ 10 ทุน
    เพื่อช่วยเหลือ เสริมสร้างขวัญและกำลังใจให้แก่พนักงานในองค์กร

กิจกรรมเฉลิมพระเกียรติ

บริษัทฯ ได้จัดกิจกรรมเฉลิมพระเกียรติพระบาทสมเด็จพระเจ้าอยู่หัว
เนื่องในวโรกาสครองสิริราชสมบัติ 60 ปี
โดยจัดกิจกรรมถวายพระพรชัยมงคลและสนับสนุนการจัดกิจกรรมเพื่อสังคมและสาธารณกุศลแก่องค์กรต่าง
ๆ อาทิเช่น

• บริจาคเงินเพื่อกิจกรรมการกุศลเฉลิมพระเกียรติ “60 ปี เย็นศิระเพราะพระบริบาล”
ไถ่ชีวิตโคกระบือในโครงการธนาคารโค-กระบือเพื่อเกษตรกรตามพระราชดำริผ่านมูลนิธิ ดร.เทียม
โชควัฒนา จำนวน 322,000 บาท

-   บริจาคเงินเข้ากองทุนอาทรประชานาถ วัดพระบาทน้ำพุ จังหวัดลพบุรี
    เพื่อสงเคราะห์ผู้ป่วยโรคเอดส์ระยะสุดท้าย จำนวน 140,400 บาท

• บริจาครายได้จากการจำหน่ายสินค้างาน Saha Group Export ครั้งที่ 10 ผ่านมูลนิธิ
ดร.เทียม โชควัฒนา โดยมอบแก่มูลนิธิชัยพัฒนา
เพื่อทูลเกล้าถวายในวโรกาสที่พระบาทสมเด็จพระเจ้าอยู่หัวทรงครองสิริราชสมบัติครบ 60 ปี
จำนวน 36,000 บาท

• บริจาคเงินสนับสนุนงานกาล่าดินเนอร์การกุศล “ ร้อยเรียงผ้าไทย เทิดไท้ 60 ปี
ครองสิริราชสมบัติ ” เพื่อนำรายได้สมทบทุนมูลนิธิอาสาเพื่อนพึ่ง(ภาฯ)ยามยาก
สภากาชาดไทยและมูลนิธิช่วยคนปัญญาอ่อนแห่งประเทศไทย จำนวน 30,000 บาท

• บริจาคเงินให้ มูลนิธิโรงพยาบาลพระมงกุฏเกล้า (แม๊กเน็ตการกุศล)
เพื่อสนับสนุนการรักษาทหารที่บาดเจ็บจากการปฏิบัติราชการสนามและผู้ป่วยยากไร้
และจัดหาอุปกรณ์ทางการแพทย์สำหรับอาคารใหม่ “เฉลิมพระเกียรติ 6 รอบพระชนมพรรษา”
จำนวน 20,000 บาท

• บริจาคเงินสนับสนุนการจัดงานมหามงคลเฉลิมพระชนมพรรษา “ 5 ธันวามหาราช ” ครั้งที่ 30
ณ มณฑลพิธีท้องสนามหลวง เพื่อร่วมแสดงความจงรักภักดีต่อสถาบันพระมหากษัตริย์ จำนวน
100,000 บาท

ด้านสาธารณกุศล

-   บริจาคโลหิตเพื่อช่วยชีวิตเพื่อนมนุษย์ แก่สภากาชาดไทยอย่างต่อเนื่องมาตั้งแต่ ปี 2532

-   บริจาคเงินและสนับสนุนอุปกรณ์การเรียนในวันเด็กแห่งชาติโครงการ “วาโก้สร้างเสริม
    เติมฝันเด็กไทย” เพื่อเปิดโอกาสให้เด็กและเยาวชนได้มีโอกาสแสดงออกทางความรู้
    ความสามารถ และได้พัฒนากระบวนการเรียนรู้ผ่านกิจกรรมต่าง ๆ
    ทางด้านวิชาการและสันทนาการ มอบแก่องค์กรต่าง ๆ และชุมชนใกล้เคียง รวม 23
    แห่งจำนวน 28,000 บาท

-   สนับสนุนโครงการพิเศษ “รักษ์ใจไว้เถิด”
    เพื่อนำรายได้ทูลเกล้าถวายสมทบทุนโครงการฟื้นฟูครอบครัวผู้ประสบภัยภาคใต้ของสมเด็จพระนางเจ้าสิริกิติ์พระบรมราชินีนาถ

-   สนับสนุนกิจกรรมทอล์คโชว์การกุศลโดยคณะผู้พิพากษาสมทบศาลจังหวัดลำปาง
    แผนกคดีเยาวชนและครอบครัวในหัวข้อ “ครอบครัวอบอุ่น วัยรุ่นปลอดภัย”
    เพื่อเสริมสร้างสถาบันครอบครัวให้เป็นสายใยเชื่อมโยงให้เยาวชนมีความเข้มแข็งและอบอุ่น
    ปลูกจิตสำนึกที่ดี อันเป็นเกราะป้องกันให้หลีกพ้นจากปัญหายาเสพติด

-   บริจาคเงินให้มูลนิธิ ดร.เทียม โชควัฒนา เพื่อกิจกรรมสาธารณกุศล จำนวน 100,000 บาท

• บริจาคเงินสมทบกองทุน “30 พฤษภาฯ วันสถาปนาโรงพยาบาล”
ผ่านฝ่ายเวชศาสตร์ชันสูตรเพื่อผู้ป่วยอนาถา โรงพยาบาลจุฬาลงกรณ์ สภากาชาดไทย จำนวน
200,000 บาท

-   บริจาคเงินสมทบทุน มูลนิธิรามาธิบดี ทุนผู้ป่วยอนาถาโครงการเปลี่ยนถ่ายไขกระดูก จำนวน
    999,999 บาท

-   บริจาคเงินซื้อครุภัณฑ์ทางการแพทย์แก่โรงพยาบาลเสริมงาม จำนวน 105,570 บาท

-   บริจาคเงินสมทบทุนสร้างอาคาร 72 ปี หอการค้าไทย
    เพื่อเป็นศูนย์กลางการปฏิบัติงานที่ทันสมัย
    และให้บริการสมาชิกทั้งส่วนกลางและส่วนภูมิภาคอย่างมีประสิทธิภาพ จำนวน 1,000,000
    บาท